EPISTOLA XXV.  Rudolphus Hospitalarios domus Teutonicae in suam specialem protectionem accipit  . (  An. Dom. 1285, cod. Rud.  XXV.)
Author: Rudolfus I

ARGUMENTUM.--Equites Hospitalarios, seu domum sanctae Mariae Theutonicorum a Rom. pontifice in spiritualibus, et in temporalibus ab imperatoribus excultam magnisque auctam incrementis, horum vestigiis insistens sub speciali protectione accipit, ejusque privilegia omnia, libertates atque immunitates confirmat, et renovat, diplomati suum sigillum apponens.

Multifariam variisque modis Christianus populus diversarum virtutum jubare radians, et praeclarus sacrum ac felix Romanum imperium cunctis mundi praeferri principatibus, et quibuslibet barbaricis praepollere nationibus fecit in praeterito, et disponente omnium Domino efficiet in futuro. Nempe publicae rei tuitio de stirpe gemina pullulans, vimque suam exinde muniens, coelibi videlicet militia et terrestri regnum Juda Leviticae tribui confoederat, et utroque gladio se juvante, sacerdotium imperium, et vicissim regalis auctoritas dignitatem sacerdotii solidat et confirmat, sicque alterutrum utriusque eminentia extollitur, et perversorum malitia extra mundi terminos profligatur. Ea propter non tantum in nostris armis, et armatis militibus, seu bellorum 457 ducibus, quam in religiosorum assidue Deo militantium devotis intercessionibus, ac aliis piis operibus nostrae spei anchora figitur, et coruscantis nostrae gloriae solium sublimius et solidius in speculam elevatur. Religiosam itaque vitam ducentibus serenitatem nostram convenit prospicere ipsorum commodis, et incommoda instantia propellere, futura pericula praecavere. Inter caeteros autem illi praecipue nostri gratiam beneficii et benevolentiam promerentur, quibus hospitalitatis piissimae et defensionis reipublicae, nec non alia pietatis opera suffragantur, qui, abjectis rebus suis, propriis voluntatibus abdicatis, spretoque suorum corporum cruciatu, ascendentes ex adverso, pro Romano imperio et pro domo Israel se murum non formidant exponere, et in proprio sanguine pro fide catholica et paternis legibus animarum suarum pallia rubricare. Veluti venerabiles ac in Christo charissimi magister et fratres Hospitales sanctae Mariae domus Teutonicae in Jerusalem, quorum sancta religio ab imperialibus beneficiis circa promerendam specialem gratiam, et impetratam multarum libertatum, ac privilegiorum indulgentiam, apostolicae sedis in spiritualibus sumpsit initium, ac imperialis aulae hortus floridus, imperatorum plantula et structura a nullo principum tantum, quantum ab imperatoribus in rebus temporalibus habuit incrementum, quippe 458 qui praeter Romanum regem, nullum alium habent advocatum, seu defensorem. Divinae itaque recordationis N. imperatoris, aliorum praedecessorum ejusdem vestigiis inhaerentes dictam domum tam in capite quam in membris, fratres et confratres ipsius domus, nec non subditos eorum negotia gerentes, cum omnibus bonis mobilibus et immobilibus, quae per universum Romanum imperium rationabiliter possident in praesenti, et justo titulo in posterum poterunt adipisci, seu sint civitates, etc., sub nostra speciali protectione suscipimus, et omnia privilegia, libertates, et immunitates, et scripta quaelibet, quae a dictis imperatoribus et regibus juste et rationabiliter sunt concessa et indulta, approbantes et confirmantes praesentibus innovamus, pendentis sigilli nostrae majestatis typario praesentem paginam roborantes.